Predkladacia správa
Návrh nariadenia vlády Slovenskej republiky o technických požiadavkách                   na potlačovanie elektromagnetického rušenia spôsobeného poľnohospodárskymi traktormi a lesnými traktormi  je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov. 
Návrh nariadenia vlády sa predkladá ako iniciatívny návrh Ministerstva dopravy, pôšt a telekomunikácií Slovenskej republiky mimo Plánu legislatívnych úloh vlády Slovenskej republiky na rok 2006.
Predkladaným návrhom nariadenia vlády sa do právneho poriadku Slovenskej republiky preberá smernica Rady 75/322/EHS z 20. mája 1975 o aproximácii právnych predpisov členských štátov o rádiovom odrušení zážihových kolesových poľnohospodárskych alebo lesných traktorov, v znení smernice Komisie 2000/2/ES zo 14. januára 2000, v znení smernice Komisie 2001/3/ES z 8. januára 2001, v znení smernice Európskeho parlamentu a Rady 2003/37/ES z 26. mája 2003 a v znení Aktu o podmienkach pristúpenia pripojenom k Zmluve o pristúpení Slovenskej republiky k Európskej únii.

	Predkladaný návrh nariadenia vlády nebude mať dopad na štátny rozpočet, rozpočet obcí a rozpočty vyšších územných celkov. Návrh nariadenia vlády nebude mať ani iný finančný, ekonomický a environmentálny vplyv, ani vplyv na zamestnanosť a podnikateľské prostredie. 
Keďže predkladaný návrh nariadenia vlády sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ho v Rade hospodárskeho a sociálneho partnerstva Slovenskej republiky.
Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
Materiál bol predmetom medzirezortného pripomienkového konania, ktorého vyhodnotenie tvorí samostatnú prílohu. Hromadná pripomienka 500 a viac fyzických osôb a právnických osôb nebola uplatnená.
	Návrh nariadenia vlády prerokovala Legislatívna rada vlády dňa 2. mája 2006 a jej pripomienky boli zapracované.

 Návrh nariadenia vlády sa predkladá bez rozporov.